Sæby-virksomheden Skiold har fredag underskrevet en af de største ordre i virksomhedens historie. Det skete, da aftalen om et komplet staldanlæg til Kina blev underskrevet.

Det er langt fra første gang, at Skiold, der leverer staldudstyr, markerer sig internationalt. For få måneder siden indgik virksomheden med hovedsæde i Sæby en aftale i Rusland. - Vi er en del af det internationale markede, og det er der, vi skal hente udvikling og vækst. Dertil kommer, at Kina har brug for en effektiv svineproduktion, og det kan vi være med til at give dem, siger direktør Samuel Waldorf, Skiold A/S. Aftalen med Kina betyder, at virksomheden skal levere et komplet staldanlæg til en årlig produktion på 500.000 slagtesvin.